P. Hrušovský, predseda NR SR: (2004-10-22):
Chcem vás informovať o ďalšom priebehu rokovania 32. schôdze Národnej rady. Odporúčam, aby sme dnes pokračovali v rokovaní do 13.00 hodiny. Potom vyhlásim obedňajšiu prestávku a po nej preruším rokovanie 32. schôdze s tým, že budeme pokračovať v utorok ráno o 9.00 hodine prerokúvaním ďalších bodov programu. Podľa dohody by sme mali začať rokovať o zákonoch energetických, ktorých predkladateľom je pán minister hospodárstva. Je súhlas s takýmto postupom, páni poslanci? (Odpoveď z pléna.) Ďakujem. Prosím teraz pána poslanca Lintnera, aby z poverenia skupiny poslancov uviedol a odôvodnil návrh skupiny poslancov Národnej rady Slovenskej republiky na vydanie ústavného zákona, ktorým sa mení a dopĺňa ústavný zákon č. 357/2004 Z. z. o ochrane verejného záujmu pri výkone funkcií verejných funkcionárov , ktorý prerokúvame ako tlač 896. Pán poslanec Lintner. Ľ. Lintner, poslanec: Ďakujem za slovo, pán predseda. Kolegyne, kolegovia, predstupujem pred vás v mene skupiny poslancov so snahou o novelu ústavného zákona, ktorým sa mení a dopĺňa ústavný zákon č. 357/2004 Z. z. o ochrane verejného záujmu pri výkone funkcií verejných funkcionárov. Uvedomujem si, že sme sa dosť ťažko dopracúvali  k schváleniu tohto zákona a neuplynulo veľa vody. Ale praktický život ukázal, že snáď v niektorých ustanoveniach sme boli vo svojom videní alebo vo svojich predstavách až príliš prísni. A dopad tohto zákona potom niekde až naráža na funkčnosť niektorých inštitúcií. A táto novela má snahu to odstrániť. Predkladám pred vás návrh, aby sa Národná rada Slovenskej republiky uzniesla na tomto ústavnom zákone. Čl. I: „Ústavný zákon č. 357/2004 Z. z., ktorým s mení a dopĺňa ústavný zákon č. 357/2004 Z. z. o ochrane verejného záujmu pri výkone funkcií verejných funkcionárov, sa mení a dopĺňa takto: „Po prvé. „V čl. 2  ods. 1 sa vypúšťa písmeno zd).“ Po druhé. „V čl. 2 ods. 2 sa za slová „Slovenskej republiky“ vkladajú slová „a členov Rady pre vysielanie a retransmisiu“.“.“ Čl. II: „Tento ústavný zákon nadobúda účinnosť 1. januára 2005.“ Krátko k dôvodom. Cieľom predloženého návrhu ústavného zákona je vyňať členov Rady Slovenskej televízie a členov Rady Slovenského rozhlasu z pôsobnosti ústavného zákona a zúžiť rozsah obmedzení pre členov Rady pre vysielanie a retransmisiu. Návrh je v súlade s Ústavou Slovenskej republiky a medzinárodnými zmluvami, ktorými je Slovenská republika viazaná. Prijatie tohto návrhu nebude mať vplyv  na výdavky štátneho rozpočtu. Pár slov ešte k tým jednotlivým bodom. Pokiaľ sa týka citovaného bodu 1 tejto novely, navrhujeme vyňať z pôsobnosti ústavného zákona Radu Slovenskej televízie a Rozhlasovú radu. V zmysle zákonov č. 619/2003 Z. z. o Slovenskom rozhlase a č. 16/2004 Z. z. o Slovenskej televízii nie sú funkcie členov rád týchto orgánov verejnými funkciami, činnosť v týchto radách sa považuje za iný úkon vo všeobecnom záujme, čo implikuje, že sa toto členstvo vykonáva popri zamestnaní alebo inej činnosti. Za výkon činnosti v Rade Slovenskej televízie, v Rozhlasovej rade náleží im členom odmena vo výške dvojnásobku minimálnej mzdy. Zákaz podnikania a výkonu činnosti v oblastiach, ktoré by mohli spôsobiť konflikt záujmov s členstvom v radách, obsahujú uvedené zákony. Niekoľko poznámok k navrhovanej novele v bode 2. Pri členoch Rady pre vysielanie a retransmisiu sa nenavrhuje úplné vypustenie z ústavného zákona, ale len zúženie obmedzení. Dôvodom je, že Rada pre vysielanie a retransmisiu má postavenie orgánu štátnej správy  s celoštátnou pôsobnosťou v rozsahu vymedzenom zákonom č. 308/2000 Z. z. Rada pre vysielanie a retransmisiu je teda v obdobnom postavení ako Úrad pre ochranu osobných údajov, Telekomunikačný úrad alebo Poštový úrad. Špecifikom rady je však to, že ide o kolektívny orgán, ktorého členovia nevykonávajú svoju funkciu ako hlavnú zárobkovú činnosť. Preto je odôvodnené, aby sa na nich vzťahoval ústavný zákon o ochrane verejného záujmu pri výkone funkcií verejných funkcionárov okrem obmedzení podľa čl. 4 ods. 2 písm. c) až e) a ustanovenia čl. 5. Zákaz podnikania a výkonu činnosti v konkrétnych oblastiach, ktoré by mohli spôsobiť konflikt záujmov s členstvom v rade, obsahuje zákon č. 308/2000 Z. z. Rozširovanie zákazu podnikania nad rámec možného konfliktu nemá opodstatnenie a mohlo by znefunkčniť činnosť volenej rady. Pre ďalšiu voľbu by to znamenalo zúženie možnosti výberu kandidátov, ktorí by inak spĺňali všetky predpoklady stanovené zákonom. Kolegyne, kolegovia, chcem vás požiadať o podporu tohto návrhu, aby sme si uvedomili, že niekedy aj náš dobrý úmysel môže spôsobiť komplikácie v praktickom živote, a teda chcem vás požiadať v zmysle § 73 ods. 3 písm. c) rokovacieho poriadku, aby Národná rada schválila uznesenie o postupe tejto novely do druhého čítania. Ďakujem, pán predseda.